चतरा: नक्सलियों ने पीट-पीटकर की ठेकेदार की हत्या, मुखबिरी के आरोप में वारदात को दिया अंजाम

चतरा(झारखंड)। पुलिस मुखबिरी के आरोप में उग्रवादियों ने बुधवार देर रात एक युवक की हत्या कर दी। आधा दर्जन ग्रामीणों की भी पिटाई की है। पुलिस उग्रवादियों के धर पकड़ के लिए लगातार छापामारी अभियान चला रही है। युवक की हत्या उसके घर से निकाल कर लाठी से पीटकर की गई है। पुलिस ने बताया कि यह घटना टीपीसी के उग्रवादियों ने की है। उग्रवादियों की धरपकड़ के लिए जिला पुलिस हजारीबाग और चतरा जिले के सीमांत इलाकों में गहन छापामारी अभियान चला रही है। उग्रवादियों ने लेवी और पुलिस मुखबिरी के आरोप में आधा दर्जन लोगों के साथ मारपीट की है। वे मेराल में बैजनाथ यादव व सुरेन्द्र तुरी व अन्य कई पिटाई करने के बाद मेरमगड़ा पहुंचे थे।

दरवाजा खुलवाया और लाठी-डंडे से करने लगे िपटाई

मेराल पंचायत के मेरमगड़ा फरेंदा गांव में नागेश्वर गंझू की हत्या लाठी से पीटकर की गई है। वह अपने घर में सोया हुआ था। आज अहले सुबह 3:30 बजे भोर उग्रवादियों ने उसके बेटे से घर का दरवाजा खुलवाया। मृतक की पत्नी मघिया देवी ने बताया कि नागेश्वर सोया हुआ था। उग्रवादियों ने उठते हैं पीटना शुरू कर दिया। घर से थोड़ी दूर ले जाकर मकई खेत में उसे जमकर पीटा। वे कह रहे थे कि उसने पुलिस को बुला कर काशीबार पहाड़ी में मुठभेड़ कराया था। इसीलिए उसे मार रहे हैं। नागेश्वर के बेटे विनोद और अनिल गंझू ने बताया कि 15-20 चितकबरा वर्दी पहने हथियार के साथ टीपीसी के लोग आये थे । वे कह रहे थे कि सभी गांव वाले मोबाइल जमा करा दो नहीं तो सभी को गांव से भगा देंगे। पिता जी को मारने के बाद हम लोगों को बुलाकर सौंप दिए। यह गांव वालों को घर से बाहर नहीं निकलने दे रहे थे। उग्रवादियों ने नागेश्वर के पिता चरण गंझू के साथ भी मारपीट की।

उग्रवादियों की धड़-पकड़ के लिए चलाया सर्च अभियान

घटना की सूचना मिलने के बाद 4:00 बजे भोर से ही पुलिस ने सक्रियता दिखलाई और उग्रवादियों की धरपकड़ के लिए जंगलों में सर्च अभियान चलाया। अभियान एएसपी निगम प्रसाद, डीएसपी मुख्यालय पितांबर सिंह खरवार, एसडीपीओ सिमरिया प्रदीप, थाना प्रभारी नवीन रजक व भारी संख्या में पुलिस बल ने आसपास की जंगलों में छापामारी अभियान चला रहे हैं।

डीएसपी मुख्यालय ने कहा- घबरा गए हैं टीपीसी

डीएसपी मुख्यालय पीतांबर सिंह खरवार ने बताया कि इस इलाके में पुलिस के लगातार पैठ बनने व उग्रवादियों की जमीन खिसकने से टीपीसी घबरा गए हैं। वे इस इलाके में दबदबा बनाने के लिए वे भोले भाले ग्रामीणों को मारना शुरू कर दिया है। नागेश्वर पुलिस का मुखबिर नहीं था। वह आम नागरिक था। गांव में छोटा-मोटा ठेकेदारी का काम करका था। उन्होंने कहा कि टीपीसी के उग्रवादियों को इस इलाके से खदेड़ देंगे। वे हथियार के साथ आत्मसमर्पण करें नहीं तो दमनात्मक कार्रवाई की जायेगी। उनको पकड़ने के लिए गहन छापामारी अभियान चलाया जा रहा है।

गुरुवार को करता आवास की ढलाई

मृतक नागेश्वर गंझू आज प्रधानमंत्री आवास की ढलाई करता। कल ही सीमेंट व छड पत्थलगडा बाजार से लाया था। उसके नाम से पाएँ आवास स्वीकृत थी। उसकी हत्या के बाद गांव में सन्नाटा है। उसकी हत्या पर पूरे गांव में चूल्हा नहीं जला। भोक्ता समाज के केंद्रीय नेता रामदेव सिंह भोक्ता, कटकमसांडी जिप सदस्य, मेराल मुखिया व पंसस भी घटनास्थल पर पहुंचे। देर शाम मृतक का पोस्टमार्टम कराया गया। नागेश्वर की हत्या के बाद मेराल पंचायत में दहशत का माहौल है। इलाके में उग्रवादी गतिविधि कम होने के बाद विकास की गति तेज हुई थी। एकाएक नक्सली घटना के बाद लोग दहशत में हैं। मेराल का इलाका कभी माओवादियों की मांद थी। जेपीसी ने इस क्षेत्र को माओवादी मुक्त बना दिया था। जेपीसी के खत्म होने के बाद टीपीसी दबदबा बनाने में लगी हुई है।

फोटो: नौशाद आलम।